Gardhi kufitar
Një kompani prodhimi thotë se teknologjia për kapjen e karavidheve mund të përmirësojë planet për murin e debatueshëm kufitar
Një kompani prodhuese thotë se aftësitë dhe teknologjia që ka zhvilluar për të kapur karavidhet, mund të ndihmojë të kursehen të holla për planin e debatueshëm të presidentit Donald Trump për të ndërtuar një mur përgjatë kufirit SHBA-Meksikë. Gardhi i kompanisë Riverdale Mills shtrihet përgjatë 43 kilometrave të kufirit dhe pronari i kompanisë thotë se teknologjia e tij ka vërtetuar të jetë një mënyrë e efektshme përsa i përket kostos për sigurimin e aeroporteve, burgjeve apo impianteve bërthamore. Kompania e vogël thotë se është gati të zgjerojë prodhimin. Kjo makinë e madhe e automatizuar saldimi është pjesë e një procesi kompleks të prodhimit të rrjetave të çelikut këtu në Riverdale Mills në Northbridge, të shtetit Massachusetts. Drejtori ekzekutiv Jim Knott thotë se kompania e tij prodhon gardhe me hapësirë më të vogël se gishti. Zoti Knott thotë se kompania zhvilloi ekspertizë ndërsa zbuloi mënyra të reja për të prodhuar material për kapjen e karavidheve, që cilat duhet të jetë i fortë, rezistent ndaj gërryerjeve dhe me çmim të përballueshëm. Një porosi e madhe për një gardh kufitar, mund të kërkojë një investim më të madh për pajisjet e shtrenjta dhe nevojën për të rekrutuar dhe trajnuar më shumë punëtorë të kualifikuar. Riverdale furnizon tashmë një pjesë të gardhit në kufirin e Arizonës me Meksikën. Një porosi më e madhe mund të sjellë kritika për furnizimin me material të një projekti të debatueshëm. Por zoti Knott pret që krijimi i vendeve të punës do t’i sjellë emër të mirë kompanisë, duke zbutur çdo lloj kritike ndaj saj. Ndërkohë, kjo kompani e vogël prodhimi është rritur tashmë nga 60 në 185 punonjës gjatë tre viteve të fundit dhe ka nevojë edhe për 35 të tjerë. Krijimi i vendeve të punës vjen në një kohë që Shtetet e Bashkuara kanë humbur miliona vende pune në prodhim, që në përgjithësi pagohen mirë. Zoti Knott thotë se prodhimi është një burim i rëndësishëm i vendeve të mira të punës dhe një burim i rëndësishëm novacioni për një ekonomi të shëndetshme.